Auksutė Ramanauskaitė-Skokauskienė

Auksutė Ramanauskaitė-Skokauskienė (g. 1948 m. gruodžio 14 d. Vilniuje) – Lietuvos inžinierė, visuomenės bei politinė veikėja.

Biografija 
Gimė Lietuvos partizanų vado, Lietuvos Laisvės Kovos Sąjūdžio vyriausiojo gynybos pajėgų vado, generolo Adolfo Ramanausko-Vanago ir partizanės Birutės Mažeikaitės-Ramanauskienės šeimoje.

Iki 1956 m., kaip partizanų dukra, gyveno nelegaliai, buvo slapstoma Lietuvos žmonių. 1956 m. svetima pavarde pradėjo lankyti Kamajų pradinę mokyklą (Rokiškio rajonas). 1956 m. spalio 11 d., KGB areštavus tėvus, grąžintas tikrasis vardas ir pavardė.

1956–1961 m. mokėsi Alytaus rajono vidurinėje mokykloje. 1967 m. baigė Kauno 1-ąją vidurinę mokyklą. 1973 m. baigė Kauno politechnikos institutą, įgijo inžinieriaus statybininko kvalifikaciją (šilumos, dujų tiekimo ir vėdinimo specialybė). 1972 m. išklausė inžinerinės pedagogikos kursą.

Nuo 1973 m. Ukmergės gamybinės gazifikacijos valdybos inžinierė, nuo 1975 m. Komunalinio ūkio projektavimo instituto inžinierė, nuo 1981 m. Birštono kapitalinės statybos skyriaus statybų techninės priežiūros inžinierė, vėliau individualios įmonės vadybininkė.

Lietuvos Nepriklausomybės gynimo Sausio 13-osios brolijos pirmininkė, Lietuvos politinių kalinių ir tremtinių sąjungos narė, Lietuvos politinių kalinių ir tremtinių bendrijos Etikos ir mandatų komisijos pirmininkė, Lietuvos politinių kalinių ir tremtinių bendrijos Kauno skyriaus tarybos ir valdybos narė, Lietuvos moterų lygos Kauno skyriaus koordinacinės tarybos narė, Atlanto sutarties Lietuvos bendrijos Kauno skyriaus pirmininko pavaduotoja, Lietuvos sąjūdžio Kauno skyriaus tarybos narė. Partijos Tėvynės sąjunga - Lietuvos krikščionys demokratai narė. 2008–2012 m. LR Seimo narė.

Duktė Inga Jancevičienė ir sūnus Norbertas Skokauskas – gydytojai.

Paskelbė straipsnių Lietuvos laisvės kovų, tautiškumo, patriotizmo, pilietiškumo temomis, parengė ir skaitė pranešimus konferencijose Lietuvoje, Lenkijoje, Italijoje, JAV. Nuo 2000 m. įgyvendina daugiametį jaunimo studijų projektą „Laisvės kovų atmintis – ateities kartoms“.

Bibliografija 
 Daugel krito sūnų …: atsiminimai. – 2-asis leid. – Vilnius: Mintis, 1992. – 446 p. – ISBN 5-417-00610-6
 Daugel krito sūnų …: partizanų gretose. – Vilnius: Lietuvos gyventojų genocido ir rezistencijos tyrimo centras, 1999. – 607 p.: iliustr. – ISBN 9986-757-15-0
 Daugel krito sūnų…: partizanų gretose. – 2-asis leid. – Vilnius: Lietuvos gyventojų genocido ir rezistencijos tyrimo centras, 2007. – 586 p.: iliustr. – ISBN 978-9986-757-79-5
 Partizanų vadas generolas Adolfas Ramanauskas-Vanagas: albumas. – Kaunas: Naujasis lankas, 2007. – 95 p.: portr. – ISBN 978-9955-03-424-7
 Generolas Adolfas Ramanauskas-Vanagas tautos ir valstybės atmintyje. – Kaunas: Naujasis lankas, 2007. – 317 p.: portr. – ISBN 978-9955-03-431-5
 Laisvės kovų keliais su partizanų vado dukra Aukse. – Kaunas: Regrafas, 2007. – 32 p. – ISBN 978-9986-9132-5-2
 Generolas Adolfas Ramanauskas-Vanagas: albumas. – Vilnius: Lietuvos Respublikos krašto apsaugos ministerija, 2008. – 119 p.: iliustr. – ISBN 978-9986-738-91-6
 Laisvės deklaracija ir jos signatarai. – Kaunas: Naujasis lankas, 2009. – 54 p.: iliustr. – ISBN 978-9955-03-535-0

Šaltiniai 

Seimo nariai
Lietuvos inžinieriai statybininkai